આવતી ૨૬મી જાન્યુઆરીએ દેશ ૬૯મો પ્રજાસત્તાક દિન ઉજવશે. આ સાત દાયકામાં દેશની પ્રગતિ ઉડીને આંખે વળગે તેવી છે, છતાં ૨૫ કરોડમાંથી ૧૨૫ કરોડની જનસંખ્યા થતાં હજુ પણ કેટલાય ખૂણે અભાવ, પીડા, દુ:ખમાં કેટલાંક લોકો છે. હજુ પણ ફૂટપાથ પર કોઈ વૃદ્ધા દવા વિના પીડાય છે, અનાથ બાળકો પાટી અને પેન માટે તરસે, રેલ્વે પ્લેટફોર્મ પર ભીખ માટે લાંબાવાતા હાથ, ઝુંપડીઓમાં ભુખ્યા પેટે સૂઈ રહેતા લોકો, પૂર કે બીજી આફતોમાં બરબાદ થયેલા મનુષ્યો આપણા હૈયા હચમચાવી મુકે છે. અનેક સેવાવ્રતીઓએ આવા લાખો લોકોની મદદ કરી છે. આ વેદનાને સેવાનો મલમ લગાવીને પરિવર્તન આણ્યા છે.